DA Den Europæiske Unions Tidende CE 84/486

(2004/C 84 E/0563)

SKRIFTLIG FORESPØRGSEL E-2332/03

af Franz Turchi (UEN) til Kommissionen

(16. juli 2003)

Om: Den Italienske Republiks manglende overholdelse af EF-traktatens artikel 43

EF-traktatens artikel 43 (tidl. artikel 52) forbyder restriktioner, som hindrer statsborgere i en medlemsstat i frit at etablere sig på en anden medlemsstats område. Domstolen har med Kraus-dommen af 31.3.1993 fastslået, at disse rettigheder også gælder for borgere fra en medlemsstat, som har opnået en faglig kvalifikation, der anerkendes af fællesskabsretten, og som i forhold til deres oprindelsesstat befinder sig i en tilsvarende situation som alle andre personer, der nyder godt af de rettigheder og frihedsrettigheder, der garanteres af traktaten.

For så vidt angår udøvelse af lægegerning eller lignende virksomhed eller af farmaceutisk virksomhed lettes ophævelsen af restriktioner i henhold til EF-traktatens artikel 47 af samordningen af de betingelser, der er opstillet af de forskellige medlemsstater for udøvelse af sådanne erhverv, gennem direktiver vedrørende gensidig anerkendelse af eksamensbeviser og samordning af de nationale krav for adgangen hertil og udøvelsen heraf.

Domstolen har gennem Hocsman2-dommen fastslået, at EF-traktatens artikel 43 pålægger de nationale myndigheder i hvert enkelt tilfælde at foretage en sammenlignende undersøgelse af de eksamensbeviser, der er opnået af de pågældende, herunder kvalifikationsbeviser fra tredjelande. I henhold til direktiv 78/686/EØF (1) anerkender hver medlemsstat de eksamensbeviser, certifikater og andre kvalifikationsbeviser til tandlæger, som af andre medlemsstater udstedes til medlemsstaternes statsborgere i henhold til direktiv 78/687/EØF (2), hvorved de på deres eget område giver dem samme betydning som de eksamensbeviser, certifikater og andre kvalifikationsbeviser, de selv udsteder med henblik på adgangen til at optage og udøve virksomhed som tandlæge. Den 11. og 13. marts 2003 modtog Europa-Kommissionen 3 klager over Den Italienske Republik for overtrædelse af EF-traktatens artikel 43 fra italienske statsborgere, der er indehavere af tandlægevidenskabelige eksamensbeviser, som enten var udstedt af en anden medlemsstat i Fællesskabet eller af et tredjeland, nemlig Kroatien. Disse eksamensbeviser var imidlertid allerede anerkendt af en anden medlemsstat, men anerkendes ikke af Den Italienske Republik.

Europa-Kommissionen havde med skrivelse af 21. november 2001 henledt de italienske myndigheders opmærksomhed på, at de nødvendigvis skal respektere de principper og forpligtelser, der følger af retspraksis. Mener Kommissionen på denne baggrund ikke, at tiden er inde til, eventuelt gennem en åbningsskrivelse, at intervenere for at få de italienske myndigheder til at ophøre med de pågældende krænkelser af fællesskabsretten?

Svar afgivet på Kommissionens vegne af Frederik Bolkestein

(4. september 2003)

Kommissionen er ganske rigtigt bekendt med problematikken vedrørende Italiens anerkendelse af tandlægeeksamensbeviser, der er opnået af EU-statsborgere i et tredjeland, og som allerede har været genstand for en første anerkendelse af en anden EU-medlemsstat, ikke mindst på grund af andragende nr. 34, 105 og 303/2000 (3).

Kommissionen skal præcisere, at de italienske myndigheder under hensyntagen til Domstolens dom i Hocsman-sagen C-238/98 (4) og efter at have taget de berørte personers uddannelse og faglige erfaring i betragtning traf en afgørelse i marts 2002 om disse personers anmodning om anerkendelse af deres faglige kvalifikationer. Den kendsgerning, at de italienske myndigheder gjorde anerkendelsen betinget af en egnethedsprøve inden for visse fag, er ikke i sig selv i strid med fællesskabsretten, idet denne mulighed følger af ovennævnte dom.

De klager, som Kommissionen modtog i marts 2003, drejer sig netop om de trufne afgørelser. Klagerne er for øjeblikket til behandling i Kommissionen, der især vil tage hensyn til Domstolens seneste dom afsagt den 19. juni 2003 i sag C-110/01 (5) (Malika Tennah-Durez) om anerkendelse af eksamensbeviser udstedt af et tredjeland.

Kommissionen er klar over, at en løsning på de nævnte problemer er hastende for klagerne. Resultatet af den igangværende undersøgelse meddeles dem snarest muligt.

(1) EFT L 233 af 24.8.1978, s. 1.

(2) EFT L 233 af 24.8.1978, s. 10.

(3) Behandlingen af disse andragender blev afsluttet den 21. marts 2003.

(4) Sml., s. I-6623.

(5) Endnu ikke offentliggjort i Samlingen.